b'\n_START_ARTICLE_\nKristin Clemet\n_START_SECTION_\nBiografi\n_START_PARAGRAPH_\nHun er datter av H\xc3\xb8yres tidligere generalsekret\xc3\xa6r Fridtjov Clemet og hustru Berit Schjeide. Hun ble f\xc3\xb8dt i Harstad, hvor faren den gangen var journalist, men familien flyttet snart til Oslo. Etter Oslo handelsgymnasium studerte hun spr\xc3\xa5k i Frankrike og utdannet seg til sivil\xc3\xb8konom ved NHH. Hun hadde verv i b\xc3\xa5de Unge H\xc3\xb8yre og NHHS._NEWLINE_Clemet var personlig sekret\xc3\xa6r for industriminister Jens-Halvard Bratz i K\xc3\xa5re Willochs regjering 1981\xe2\x80\x931983 og r\xc3\xa5dgiver for statsminister K\xc3\xa5re Willoch 1985\xe2\x80\x931986. Hun var partifunksjon\xc3\xa6r i en del \xc3\xa5r, blant annet som sekretariatsleder for Oslos byr\xc3\xa5d og leder av H\xc3\xb8yres politiske avdeling. Hun var prosjektkoordinator ved etableringen av Finansbanken 1986\xe2\x80\x931987._NEWLINE_Hun var innvalgt som stortingsrepresentant for Oslo 1989\xe2\x80\x931993, men Kari Garmann m\xc3\xb8tte s\xc3\xa5 lenge Clemet selv var arbeids- og administrasjonsminister i Jan P. Syses regjering 1989\xe2\x80\x931990. Fra 1990 satt Clemet i Stortingets kommunal- og milj\xc3\xb8vernkomit\xc3\xa9. Hun s\xc3\xb8kte ikke gjenvalg til Stortinget i 1993, men ble redakt\xc3\xb8r i H\xc3\xb8yres tidsskrift Tidens tegn. I 1997 ble hun viseadministrerende direkt\xc3\xb8r i NHO med ansvar for n\xc3\xa6ringspolitiske sp\xc3\xb8rsm\xc3\xa5l._NEWLINE_I 2001 ble Clemet utnevnt til utdannings- og forskningsminister i Kjell Magne Bondeviks andre regjering. Blant annet la hun frem en stortingsmelding om forskning, Vilje til forskning, og stod for innf\xc3\xb8ringen av Kvalitetsreformen i h\xc3\xb8yere utdanning, som var igangsatt av tidligere regjeringer. I skolepolitikken p\xc3\xa5begynte hun arbeidet med skolereformen Kunnskapsl\xc3\xb8ftet, som ble behandlet av Stortinget v\xc3\xa5ren 2004 (Stortingsmelding nr. 30 (2003\xe2\x80\x932004) Kultur for l\xc3\xa6ring) og gjennomf\xc3\xb8rt fra 2006. Hun innf\xc3\xb8rte ogs\xc3\xa5 friskoleloven._NEWLINE_Fra 2006 er hun daglig leder i den liberale tankesmien Civita. Hun har ogs\xc3\xa5 hatt en del offentlige verv samt styreverv i n\xc3\xa6ringsliv og organisasjonsliv, deriblant styreleder i Plan Norge og Forskningsparken i Oslo._NEWLINE_Hun er gift med stortingsrepresentant Michael Tetzschner. Deres datter Jenny Clemet von Tetzschner er ogs\xc3\xa5 H\xc3\xb8yre-politiker i Oslo.\n_START_SECTION_\nUtmerkelser\n_START_PARAGRAPH_\nI 2004 ble hun utnevnt til kommand\xc3\xb8r av St. Olavs Orden. I 2008 ble hun tildelt prisen \xc3\x85rets europeer av Europeisk ungdom.'